b'\n_START_ARTICLE_\nSven Sevelius\n_START_PARAGRAPH_\nSven Gabriel Sevelius (13. joulukuuta 1912 Helsinki \xe2\x80\x93 16. syyskuuta 1981 Helsinki) oli suomalainen varatuomari, p\xc3\xa4\xc3\xa4konsuli ja toimitusjohtaja. Sevelius oli presidentti Urho Kekkosen l\xc3\xa4heinen yst\xc3\xa4v\xc3\xa4 jo 1940-luvun lopulta l\xc3\xa4htien._NEWLINE_Seveliuksen vanhemmat olivat mets\xc3\xa4nhoitaja, agronomi Sven Alvar Sevelius (1876\xe2\x80\x931952) ja voimistelunopettaja Olga Wilhelmina Tesche. H\xc3\xa4n p\xc3\xa4\xc3\xa4si ylioppilaaksi 1931, suoritti ylemm\xc3\xa4n oikeustutkinnon 1937 ja sai varatuomarin arvon 1941. Sevelius oli Nya Pressenin ja Mercatorin toimitusjohtaja 1945\xe2\x80\x931949 ja Kustannus Oy Unionin toimitusjohtaja vuodesta 1945. H\xc3\xa4n perusti vuonna 1959 tietosanakirjoja kustantaneen Tietosanakirja Oy:n ja oli yhti\xc3\xb6n toimitusjohtaja. Seveliuksen yhti\xc3\xb6 julkaisi muun muassa vuosina 1960\xe2\x80\x931972 Uusi tietosanakirja.nimisen 26-osaisen tietosanakirjan. Sevelius myi Tietosanakirja Oy:n tyt\xc3\xa4ryhti\xc3\xb6neen vuonna 1970 WSOY:lle. Sevelius oli presidentin valitsijamiehen\xc3\xa4 vuoden 1962 presidentinvaaleissa ja h\xc3\xa4n oli Tunisian p\xc3\xa4\xc3\xa4konsulina vuodesta 1962 l\xc3\xa4htien. _NEWLINE_Sevelius asui Sipoon \xc3\x96stersundomissa jossa h\xc3\xa4n omisti vuodesta 1949 l\xc3\xa4htien Fantsin tilan. Kekkonen vieraili usein Seveliuksen luona ja Sevelius neuvoi Kekkosta taloudellisissa ja henkil\xc3\xb6kohtaisissa asioissa, j\xc3\xa4rjesti auton Kekkosen k\xc3\xa4ytt\xc3\xb6\xc3\xb6n puhujamatkoille sek\xc3\xa4 j\xc3\xa4rjesti my\xc3\xb6s hirvijahteja joihin Kekkonen osallistui. _NEWLINE_Sevelius oli naimisissa 1944\xe2\x80\x931951 diplomiekonomi Salme Ilona Pohjan kanssa, liitto p\xc3\xa4\xc3\xa4ttyi avioeroon. H\xc3\xa4n meni uudelleen naimisiin 1952 sairaanhoidonopettaja Maila Maria Marjatta Mikkolan kanssa. _NEWLINE_Sven Seveliuksen pojan Peter Seveliuksen perustama kiinteist\xc3\xb6sijoitusyhti\xc3\xb6 Demarco Oy velkaantui 1990-luvun alussa SKOP-Rahoitukselle jonka osti my\xc3\xb6hemmin Handelsbanken Rahoitus Oy. Peter Sevelius oli sittemmin Flying Finn-halpalentoyhti\xc3\xb6ss\xc3\xa4 talousjohtajana ja vuoden 2004 alussa lyhyen aikaa toimitusjohtajana. Lentoyhti\xc3\xb6 asetettiin konkurssiin 2004. Peter Sevelius tuomittiin joulukuussa 2008 Turun k\xc3\xa4r\xc3\xa4j\xc3\xa4oikeudessa t\xc3\xb6rke\xc3\xa4st\xc3\xa4 velallisen ep\xc3\xa4rehellisyydest\xc3\xa4 yhdentoista kuukauden ehdolliseen vankeuteen.'